PRÍLOHA C – PEŇAŽNÉ PRÍSPEVKY SPOLOČNOSTI PHILIP MORRIS INC.

Spoločnosť Philip Morris International (PMI) súhlasí s tým, že vykoná platby príslušným administratívam v súlade s nasledujúcimi ustanoveniami: 

1.	Suma vo výške sto miliónov dolárov (100 000 000 USD) sa považuje za „základnú platbu“.

2.	Do šesťdesiatich (60) dní odo dňa uzatvorenia dohody vykoná PMI jednorazovú platbu sumy vo výške 250 % základnej platby. 

3.	V deň prvého výročia uzatvorenia dohody PMI vykoná platbu vo výške 150 % z  (x) základnej platby vynásobenej (y) upraveným percentuálnym indexom za rok 2004. 

4.	V deň druhého výročia uzatvorenia dohody PMI vykoná platbu vo výške 100 % z (x) základnej platby vynásobenej (y) upraveným percentuálnym indexom za rok 2005.

5.	V každom z dní tretieho až dvanásteho výročia uzatvorenia dohody PMI vykoná platbu vo výške 75 % z (x) základnej platby vynásobenej (y) upraveným percentuálnym indexom za predchádzajúci rok.

6.	Upravený percentuálny index za každý rok sa vypočíta podľa vzorca uvedeného v bodoch 7 až 10. 

7.	V každom roku, v ktorom  sa má vykonať platba, je „čitateľom“ percentuálny podiel objemu celkových predajov cigariet  v prechádzajúcom roku na domácich trhoch štátov, ktoré boli členskými štátmi Európskej únie k 1. januáru 2004, reprezentovaných osobou/osobami vrátane PMI a jej pobočiek, ktoré sú v čase platby zmluvnými stranami tejto dohody alebo dohody o opatreniach proti nezákonnému dovozu/falšovaniu v podstate podobnej tejto dohode, avšak s tým, že ak budú existovať aj iné osoby, ktoré uzatvorili podobné dohody, objem, ktorý sa berie do úvahy na stanovenie percentuálneho podielu objemu celkových predajov cigariet v predchádzajúcom roku na domácich trhoch štátov, ktoré boli členskými štátmi Európskej únie k 1. januáru 2004, bude obmedzený len na PMI a jej pobočky a nebudú do nich zahrnuté žiadne ďalšie osoby, ktoré takéto podobné dohody uzatvorili, ak upravený percentuálny index vypočítaný len pre objem PMI samotnej bude nižší ako upravený percentuálny index za rok 2004. „Menovateľom“ je percentuálny podiel objemu celkových predajov cigariet v roku 2004 PMI a jej pobočkami na domácich trhoch štátov, ktoré boli členskými štátmi Európskej únie k 1. januáru 2004. Dohoda o opatreniach proti nezákonnému dovozu/falšovaniu cigariet sa nebude považovať za v podstate podobnú tejto dohode, ak jej súčasťou nebudú aspoň tri z nasledujúcich štyroch prvkov: (i) ročné platby na opatrenia proti nezákonnému dovozu a falšovaniu cigariet takého typu, ako sú platby uvedené v tejto prílohe C; (ii) doplnkové platby takého typu, ako sú platby uvedené v odseku 4.01 tejto dohody; (iii) protokoly ES o zhode takého typu, ako sú protokoly uvedené v prílohe B tejto dohody a (iv) protokoly o sledovaní a pátraní takého typu, ako sú protokoly uvedené v prílohe D tejto dohody.

8.	Percentuálny index za každý rok sa vypočíta ako podiel čitateľa a menovateľa, vyjadrený v percentách. 

9.	Upravený percentuálny index za príslušný rok sa vypočíta z percentuálneho indexu na tento trh pomocou nasledujúceho vzorca:

Percentuálny index					Upravený percentuálny index 

od 0 do 5 %						 0 %
od 5 % vrátane do 15 %					 12 %
od 15 % vrátane do 25 %					 24 %
od 25 % vrátane do 35 %					 36 %
od 35 % vrátane do 45 %					 68 %
od 45 % vrátane do 55 %					 84 %
od 55 % vrátane do 65 %					 92 %
od 65 % vrátane do 75 %					 96 %
od 75 % vrátane do 85 %					 98 %
od 85 % vrátane do 95 %					 99 %
od 95 % vrátane do 115 %					100 %
od 115 % vrátane do 140 %					101 %
od 140 % vrátane do 170 %					102 %
od 170 % vrátane do 200 %					103 %
od 200 % vrátane +						104 %

	V každom roku, v ktorom sa má vykonať platba a upravený percentuálny index vypočítaný podľa vyššie uvedeného spôsobu je rovný alebo vyšší ako 100 %, bude sa na účely určenia výšky príslušnej platby za hodnotu upraveného percentuálneho indexu považovať (a) 99 %, ak objem celkových predajov cigariet  PMI za posledný celý kalendárny rok na domácich trhoch štátov, ktoré boli členskými štátmi Európskej únie k 1. januáru 2004, je nižší  ako 90 % objemu predaja za rok 2004, ale rovnaký alebo vyšší ako 80 %; alebo (b) 98 %, ak objem celkových predajov cigariet predaných PMI za posledný celý kalendárny rok na domácich trhoch štátov, ktoré boli členskými štátmi Európskej únie k 1. januáru 2004, je nižší ako 80 % objemu predaja za rok 2004.
	
10.	Ak po dni uzatvorenia dohody dôjde k akvizícii alebo predaju PMI alebo akejkoľvek jej pobočky, menovateľ sa v každom roku nasledujúcom po akvizícii alebo predaji upraví, aby vyjadroval výšku menovateľa, ktorú by dosiahol, keby (i) spoločnosť (spoločnosti) získanú akvizíciou vlastnila PMI v roku 2004; alebo (ii) odpredanú spoločnosť (spoločnosti) PMI nevlastnila v roku 2004.

11.	Platby uvedené v bodoch 2 až 5 sa vykonajú jedným bezhotovostným prevodom na účet na meno Európskeho spoločenstva, vedený na tento účel bankou Commerzbank Belgium S.A., založenou podľa právnych predpisov niektorého členského štátu.

12.	Ak do 30 dní odo dňa splatnosti platby podľa tejto prílohy dôjde k uplatneniu nároku, ktorý PMI podľa jej presvedčenia v dobrej viere oprávňuje na vykonanie započítania alebo prevodu platby na správcovský účet podľa článku 10 tejto dohody, PMI môže platbu takto nárokovanej sumy bez akýchkoľvek sankcií odložiť až o 30 dní v súlade s ustanoveniami odseku 10.01 písm. c). 

13.	Ak sa kedykoľvek po piatom výročí dňa uzatvorenia tejto dohody finančná situácia PMI podstatne zhorší, takže príslušné administratívy dospejú k opodstatnenej a závažnej pochybnosti o schopnosti PMI vykonávať platby splatné v deň šiesteho až dvanásteho výročia uzatvorenia tejto dohody,  príslušné administratívy upozornia PMI a PMI na to zabezpečí bankovú záruku alebo inú ekvivalentnú záruku na tieto platby v prospech príslušných administratív. PMI však nebude povinná získať bankovú záruku ani inú ekvivalentnú záruku v prípade, ak jej získanie nebude obchodne uskutočniteľné.